กทค. เรียกประชุมเตรียมพร้อมจัดประมูลต่อเนื่องวันที่ 4 หลังการแข่งขันยังดุเดือด
กทค.เรียกประชุมเตรียมพร้อมจัดประมูลต่อเนื่องวันที่ 4 หลังการแข่งขันยังดุเดือด เผยยังไม่สามารถคาดการณ์ได้ว่าการแข่งขันจะจบลงเมื่อใด ด้านผู้ประมูลมีคำขออาหารพิเศษ เช่น ไก่ทอดเจ้าดัง
17 ธ.ค. 2558

นายฐากร ตัณฑสิทธิ์ เลขาธิการ สำนักงานกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) เปิดเผยว่า คณะกรรมการกิจการโทรคมนาคม (กทค.) เรียกประชุมเพื่อหารือการเตรียมการรองรับการประมูลต่อเนื่องในวันที่ 4 หลังจากสถานการณ์ตอนนี้ยังไม่มีผู้เข้าประมูลรายใดถอนตัว และยังไม่สามารถคาดการณ์ได้ว่าการแข่งขันจะจบลงเมื่อใด
อย่างไรก็ตาม ขณะนี้ราคาเฉลี่ยคลื่นความถี่ย่าน 900 MHz สูงเป็นสองเท่าตัวเมื่อเทียบกับคลื่นความถี่ย่าน 1800 MHz ซึ่งมีราคาเฉลี่ยอยู่ที่ 2,690 ล้านบาท/MHz แต่ยืนยันว่าอัตราค่าบริการ 4G จะต้องต่ำกว่าอัตราค่าบริการ 3G และยังต้องมีแพ็คเกจคุ้มครองกลุ่มคนพิการด้วย
ขณะที่ช่วงที่ผ่านมามีผู้ประมูลมีคำขออาหารพิเศษ เช่น ไก่ทอดเจ้าดัง เป็นต้น อีกทั้งญาติของผู้เข้าร่วมประมูลได้นำส่งเสื้อผ้าและของใช้ส่วนตัวเข้ามาให้เพิ่ม ซึ่งทาง กสทช.ได้มีการตรวจสอบและนำส่งให้เรียบร้อยแล้ว
ด้าน นพ.ประวิทย์ ลี่สภาพรวงศา กรรมการ กทค. เปิดเผยว่า แม้ราคาการประมูลคลื่น 900 MHz จะขยับสูงขึ้นมาก และไม่มีท่าทีจะหยุดลง แต่ขอให้ประชาขนมั่นใจว่าราคาเคาะประมูลเป็นราคาที่เชื่อว่าทุกรายยินดีที่จะจ่าย ซึ่งไม่ต้องกังวลว่าราคาจะสูงเกินไป เพราะที่จริงไม่ใช่ราคาที่สูงจนไร้เหตุผล โดยผู้ประกอบการทุกรายรู้ดีจากการคำนวนต้นทุนไว้แล้ว และทาง กสทช.ได้กำหนดเงื่อนไขของการคุ้มครองผู้บริโภคไว้แล้ว